“เมย์แบงก์ กิมเอ็ง”โต้ข่าวศาลฯรับฟ้องคดี “หยวนต้าฯ” ชี้ยังไม่พิพากษา-อยู่ระหว่างรอสืบพยาน
“บล.เมย์แบงก์ กิมเอ็ง” โต้ข่าวศาลฯ ประทับรับฟ้องคดี "หยวนต้าฯ" ชี้ยังไม่พิพากษา อยู่ระหว่างรอสืบพยาน
1 มิ.ย. 2561

จากกรณีที่มีข่าวปรากฎในสื่อออนไลน์ในประเด็นข่าวว่า บริษัทหลักทรัพย์หยวนต้า (ประเทศไทย) จำกัด เปิดเผยว่าศาลฯ ได้รับฟ้องคดี บริษัท หลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET และนายมนตรี ศรไพศาล ประธานเจ้าหน้าที่บริหาร แจ้งความเท็จกล่าวหาอดีตผู้บริหารนางบุญพร บริบูรณ์ส่งศิลป์
ล่าสุด บล.เมย์แบงก์ กิมเอ็ง (ประเทศไทย) ขอชี้แจงว่า คดีดังกล่าว ศาลเพียงแต่ทำการไต่สวนมูลฟ้องและมีคำสั่งให้ประทับรับฟ้องไว้พิจารณาเท่านั้น โดยยังไม่ได้มีการพิจารณาพิพากษาในเนื้อหาของคดีแต่อย่างใด โดยในการไต่สวนมูลฟ้องนั้น กฎหมายยังไม่ได้กำหนดให้จำเลยมีสิทธินำพยานหลักฐานเข้านำสืบเพื่อประกอบการพิจารณาของศาล อีกทั้งคำสั่งประทับรับฟ้องก็ไม่ได้มีรายละเอียดและเนื้อหาตามที่มีการลงข่าวแต่อย่างใด
อนึ่งก่อนหน้านี้ บล.เมย์แบงก์ กิมเอ็ง (ประเทศไทย) ยื่นฟ้องผู้บริหารของ บล.หยวนต้า (ประเทศไทย) รวมถึงอดีตผู้บริหารของ MBKET โดยกล่าวหาว่ามีการใช้ข้อมูลของ MBKET เพื่อดึงพนักงานไปร่วมงานกับ บล.หยวนต้า จำนวนมากและทำให้ลูกค้าย้ายบัญชีซื้อขายหุ้นตามพนักงานกลุ่มดังกล่าวจนส่งผลเสียหายกับ MBKET